Jeg indrømmer gerne, at det ikke er første gang, jeg bliver harm over et indlæg på Politikens debatsider. Alligevel træder Birgitte Lesanner, chef for Greenpeace i Danmark, ind på førstepladsen.

Under overskriften 18.12 ’Den danske kødindustri skal på slankekur’, beskriver Birgitte, hvordan mine børns tilværelse og selveste planetens overlevelse afhænger af, om jeg kan omstille mit liv til at følge veganske mantraer. Greenpeace ønsker, at dansk landbrug slankes fatalt og forandres fundamentalt.

Jeg vil gerne tale om vores fødevareproduktion, men jeg savner, at Greenpeace tager debatten med respekt for fakta og for landmændene. Det er måske naivt, når indlægget tydeligvis har til formål at pådutte os andre en bestemt livsstil. Som Lesanner skriver i indlægget: ’Plantebaseret kost er ikke kun et godt klimavalg. Det er også en sund måde at vise omsorg for vores børn’. Må jeg være fri.